Torsdag var store valgdag for skoleelever over hele landet. Undervisningsminister Merete Riisager fulgte skolevalget på Gug Skole.

Krydset skulle torsdag sættes på skoler landet over, og på Gug Skole fulgte undervisningsminister Merete Riisager (Liberal Alliance) årets Skolevalg på nærmeste hold. - De unge bliver mere bevidste om, hvilke partier der er og hvad de mener. Og det er altså noget andet end at sidde og læse i en bog, hvilke meninger partierne har, og hvad det er for en demokratisk kultur, vi har i Danmark, siger Merete Riisager (Liberal Alliance). 63.000 elever i 8. til 10. klasse har landet over ført valgkamp med mærkesager, kampagner og debatter i løbet af de seneste tre uger. Torsdag skulle krydset så sættes til skolevalget, som gav de unge en fornemmelse af, hvordan det er at stemme til et folketingsvalg. - Jeg glæder mig rigtig meget, fordi så har man indflydelse, siger Ida Birkeholm fra 8. a. på Gug Skole.